ⴽⵕⴰⴹ ⵏ ⵜⵎⵙⵔⵓⵜⵉⵏ ⵜⵓⵖⴰ ⵢⵉⵛⵜ ⵏ ⵜⴼⵔⵓⵅⵜ ⵜⴰⴼⵏⵢⴰⵏⵜ ⵓⵔ ⴷⴰⵙ ⵉⵙⵙⵓⵙⵎ ⵜⵜ ⴰⴷ ⵜⵙⵔⵓ. ⵓⵍⵢⵏ ⴰⵙ ⵉⴷⴰⵎⵎⵏ ⵉ ⵢⵉⵎⵎⴰⵙ ⵖⵔ ⵓⵣⵍⵍⵉⴼ, ⵓⵔ ⵖⴰⵔⵙ ⵎⵉⵏ ⵖⴰ ⵜⴳⴳ. ⵉⵊⵊ ⵏ ⵢⵉⴹ, ⵜⴷⵡⵍ ⵓⵔ ⵜⵣⵎⵎⵔ ⴰⴷ ⵜⵟⵟⴼ ⵉⵅⴼ ⵏⵏⵙ, ⵜⵡⵜⴰ ⵢⵉⵍⵍⵉⵙ ⵓⵛⴰ ⵜⴱⴷⴰ ⵜⵙⵖⵓⵢⵢⵓ ⴷⴳ ⵓⵊⵏⵏⴰ. ⵜⵄⴷⵓ ⵙⵙⵏⵏⵉ ⵜⴳⵍⵍⵉⴷⵜ, ⵜⵙⵍⴰ ⵉ ⵜⵖⵓⵢⵢⴰ ⵏ ⵜⵔⴱⴰⵜ ⵏⵏⵉ, ⵜⵙⴱⴷⴷ ⴰⴽⴰⵕⵕⵓ ⵏⵏⵙ. ⵜⵓⴷⴼ ⵖⵔ ⵜⴰⴷⴷⴰⵔⵜ, ⵜⵙⵙⵇⵙⴰ ⵜⴰⵎⵟⵟⵓⴹⵜ ⵏⵏⵉ ⵎⴰⵢⵎⵎⵉ ⵉ ⵜⵛⵛⴰⵜ ⵉⵍⵍⵉⵙ ⵎⵉⵏⵣⵉ ⵉⵖⵓⵢⵢⴰⵏ ⵜⵡⴰⵙⵍⵍⵏ ⵣⴳ ⵓⴱⵔⵉⴷ. ⵜⵙⵙⴷⵃⴰ ⵜⵎⵟⵟⵓⴹⵜ ⵏⵏⵉ ⴰⴷ ⴰⵙ ⵜⵉⵏⵉ ⵉⵍⵍⵉⵙ ⴷ ⵜⴰⴼⵏⵢⴰⵏⵜ, ⵓⵛⴰ ⵜⵏⵏⴰ ⴰⵙ: " ⵓⵔ ⵣⵎⵎⵔⵖ ⴰⴷ ⴰⵙ ⴽⴽⵙⵖ ⴰⵥⵟⵟⴰ; ⵜⵅⵙ ⴰⴷ ⵜⵙⵔⵓ ⵍⴱⴷⴷⴰ ⴱⵍⴰ ⴰⴱⴷⴷⵉ, ⵏⵛⵛ, ⴷ ⵜⴰⵎⵥⵍⵓⴹⵜ ⵓⵔ ⵖⴰⵔⵉ ⵛⴰ ⵜⴰⵣⵎⵎⵔⵜ ⵃⵎⴰ ⴰⴷ ⴰⵙ ⴷ ⴰⵡⵉⵖ ⵜⴰⴹⵓⴼⵜ ". ⵜⴰⵔⵔ ⴷ ⵅⴰⴼⵙ ⵜⴳⵍⵍⵉⴷⵜ: " ⵉⵙⵙⵓⵙⵎ ⵉⵢⵉ ⵜⴰⴽⵓⵔⵜ ⵏ ⵜⴹⵓⴼⵜ ⴷ ⵓⴷⵔⵉⵣ ⵏ ⵓⵥⵟⵟⴰ, ⵊⵊ ⵉⵍⵍⵉⵎ ⴰⴷ ⴽⵉⴷⵉ ⵜⵕⴰⵃ ⵖⵔ ⵜⴳⴰⴷⵉⵔⵜ ⵖⴰⵔⵉ ⴰⵟⵟⴰⵚ ⵏ ⵜⴹⵓⴼⵜ, ⴰⴷ ⵜⵙⵔⵓ ⵎⵍⵎⵉ ⵎⵎⴰ ⵜⵅⵙ ". ⵜⵅⵙ ⵢⵉⵎⵎⴰⵙ ⵙ ⵡⵓⵍ ⵏⵏⵙ, ⵓⵛⴰ ⵜⵉⵡⵉ ⵜⴳⵍⵍⵉⴷⵜ ⵜⴰⵔⴱⴰⵜ ⵏⵏⵉ ⴰⴽⵉⴷⵙ. ⴰⵍ ⵎⴰⵏⵉ ⵉⵡⴹⵏⵜ ⵖⵔ ⵜⴳⴰⴷⵉⵔⵜ, ⵜⵙⵙⴽⵏ ⴰⵙ ⴽⵕⴰⴹ ⵏ ⵉⵅⵅⴰⵎⵏ ⵛⵛⵓⵕⵏ ⵙ ⵜⴹⵓⴼⵜ, ⵣⴳ ⵓⵊⵏⵏⴰ ⴰⵍ ⵡⴰⴷⴷⴰⵢ. " ⵙⵔⵓ ⵢⵉ ⵜⴰⴹⵓⴼⵜ ⴰ ⵎⴰⵕⵕⴰ, ⵅⵎⵉⵏⵉ ⵖⴰ ⵜⵙⴰⵍⵉⴷ, ⴰⴷ ⵛⵎⵎ ⴰⵡⵉⵖ ⵉ ⵎⴻⵎⵎⵉ ⴰⵎⵇⵇⵔⴰⵏ. ⵓⵔ ⵜⴻⵜⵜⴳⴳⵯⴷ ⵛⴰ ⵣⴳ ⵓⵥⵍⴰⴹ, ⴰⴷ ⵜⵉⵍⵉ ⵜⵡⵓⵔⵉ ⵏⵏⵎ ⴷ ⵣⵣⵀⴰⵊ ⵏⵏⵎ. ⵓⵔ ⵜⵏⵏⵉ ⵡⴰⵍⵓ ⵜⵔⴱⴰⵜ, ⵎⴰⵛⴰ ⵖⵔ ⵓⴳⵯⵏⵙ ⵏⵏⵙ, ⵜⵓⵖⴰ ⵜⵜ ⵜⵃⴼⵓⴼⴰ; ⵎⵉⵏⵣⵉ ⵎⴰⵍⴰ ⵜⵅⴷⵎ ⴷⵉ ⴽⵕⴰⴹ ⵜⵎⴰⴹ ⵏ ⵉⵙⴳⴳⵯⵓⵙⴰ ⴱⵍⴰ ⵎⴰ ⵜⴱⴷⴷ, ⵣⴳ ⵜⴼⴰⵡⵜ ⴰⵍ ⵉⴹ, ⵓⵔ ⵜⵙⴰⵍⵉ ⵜⵉⴽⵓⵔⵉⵏ ⵏⵏⵉ ⵜⵉⵎⵇⵇⵔⴰⵏⵉⵏ. ⵅⵎⵉ ⵜⴻⵜⵜⵖⵉⵎⴰ ⵡⵃⴷⵙ ⵜⴻⵜⵜⵔⵓ, ⵜⵇⵇⵉⵎ ⴽⵕⴰⴹ ⵏ ⵡⵓⵙⵙⴰⵏ ⵓⵔ ⵜⵃⵉⴷⵉ ⵡⴰⵍⵓ. ⵜⵓⵙ ⴷ ⵜⴳⵍⵍⵉⴷⵜ ⴷⴳ ⵡⴰⵙⵙ ⵡⵉⵙ ⴽⵕⴰⴹ ⴰⴷ ⵜⵥⵕ; ⵜⴻⵜⵜⴱⵀⴹ ⵎⵉⵏⵣⵉ ⵜⵓⴼⴰ ⵓⵔ ⵜⴳⴳⵉ ⵡⴰⵍⵓ; ⵜⴻⵜⵜⵔ ⴰⵙ ⵜⵔⴱⴰⵜ ⵏⵏⵉ ⴰⴷ ⵜⵜ ⵜⵙⵙⵓⵔⴼ, ⵜⵏⵏⴰ ⴰⵙ ⴰⵇⵇⴰ ⵜⵅⵢⵢⵇ ⴰⵍ ⵎⴰⵏⵉ ⵉ ⵜⴱⴹⴰ ⴰⴽⴷ ⵢⵉⵎⵎⴰⵙ. ⵉⵙⵙⵓⵙⵎ ⵜⵜ ⵍⵃⴰⵍ ⵉ ⵜⴳⵍⵍⵉⴷⵜ; ⵎⴰⵛⴰ ⵜⵏⵏⴰ ⴰⵙ ⴰⵍ ⵎⴰⵏⵉ ⵉ ⵜⴼⴼⵖ: " ⵢⴰⵍⵍⴰⵀ! ⵜⵉⵡⵛⵛⴰ ⵉⵅⵚⵚⴰ ⵛⵎⵎ ⴰⴷ ⵜⴱⴷⵉⴷ ". ⵡⴰⵎⵉ ⵜⵓⴼⴰ ⵜⵔⴱⴰⵜ ⵉⵅⴼ ⵏⵏⵙ ⵡⵃⴷⵙ, ⵉⵡⴹⴹⵕ ⴰⵙ ⵎⵉⵏ ⵖⴰ ⵜⴳⴳ, ⵙ ⵓⵏⴱⵀⴹ ⵏⵏⵙ, ⵜⴱⴷⴷ ⴷⴳ ⵓⵙⵕⵥⵎ, ⵓⴷⵙⵏⵜ ⵉⴷ ⵖⴰⵔⵙ ⴽⵕⴰⴹ ⵏ ⵜⵎⵖⴰⵔⵉⵏ, ⵜⴰⵎⵣⵡⴰⵔⵓⵜ ⵜⵓⵖⴰ ⵖⴰⵔⵙ ⵉⵊⵊ ⵏ ⵓⴹⴰⵕ ⴷ ⴰⴱⴰⵍⴰⵃ; ⵜⵉⵙ ⵙⵏⴰⵜ ⵜⵓⵖⴰ ⵖⴰⵔⵙ ⴰⴳⵏⵛⵉⵛ ⵙ ⵡⴰⴷⴷⴰⵢ ⴷ ⴰⵎⵇⵇⵔⴰⵏ ⴰⵟⵟⴰⵚ, ⵉⵏⵏⵇⴱⴰⵕ, ⵉⵄⴷⵓ ⵜⴰⵖⵙⵎⴰⵔⵜ, ⵉⴱⴱⵓⵟⵟⵃ. ⴱⴷⴷⵏⵜ ⵖⵔ ⵓⵙⵕⵥⵎ, ⵙⵙⵓⵏⵏⵓⴹⵏⵜ ⵜⵉⵟⵟⴰⵡⵉⵏ ⴷⴳ ⵓⵅⵅⴰⵎ, ⵙⵙⵇⵙⴰⵏⵜ ⵜⴰⵔⴱⴰⵜ ⵅⴼ ⵎⵉⵏ ⵜⵔⵣⵣⵓ. ⵜⵓⵍⵙ ⴰⵙⵏⵜ ⵎⴰⵢⵎⵎⵉ ⵜⵅⵢⵢⵇ; ⵏⵏⴰⵏⵜ ⴰⵙ ⵜⵎⵟⵟⵓⴹⵉⵏ ⵏⵏⵉ ⴰⴷ ⵜⵜ ⴰⵡⵙⵏⵜ. " ⵎⴰⵍⴰ ⵜⵡⵛ ⵉⴷ ⴰⵏⵖ ⴰⵡⴰⵍ ⴰⴷ ⴰⵏⵖ ⵜⵖⵔⴷ ⵖⵔ ⵜⵎⵖⵔⴰ ⵏⵏⵎ, ⴰⴷ ⴰⵏⵖ ⵜⵍⴰⵖⵉⴷ ⵉⵙⵙⵉⵙ ⵏ ⵄⵣⵉⵣⵉ ⴱⵍⴰ ⵎⴰ ⵜⵙⵙⴷⵃⵉⴷ ⵣⵣⴰⴳⵏⵖ. ⴰⴷ ⴰⵏⵖ ⵜⵙⵖⵉⵎⴷ ⵅⴼ ⵜⵥⵡⴹⴰ ⵏⵏⵎ, ⴰⴷ ⴰⵎ ⵏⵙⵔⵓ ⵜⴰⴹⵓⴼⵜ ⵏⵏⵎ, ⴷⵖⵢⴰ ⴰⴷ ⵜⵜ ⵏⵙⴰⵍⴰ. - " ⵙ ⵡⵓⵍ ⵉⵏⵓ ", ⵜⴰⵔⵔ ⴷ ⵅⴰⴼⵙⵏⵜ: " ⴰⴷⴼ ⵏⵜ ⵉ ⴷ, ⵙⵙⵏⵜⴰⵏⵜ! ". - ⵜⵙⵙⵉⴷⴼ ⵜⵔⴱⴰⵜ ⴽⵕⴰⴹ ⵏ ⵜⵎⵖⴰⵔⵉⵏ ⵏⵏⵉ, ⵜⴳⴼⴼⴹ ⵉⵊⵊ ⵏ ⵓⵎⴽⴰⵏ ⴷⴳ ⵓⵅⵅⴰⵎ ⵏⵏⵉ ⴰⵎⵣⵡⴰⵔⵓ ⵎⴰⵏⵉ ⵉ ⵜⵏⵜ ⵜⵙⵖⵉⵎ; ⵓⵛⴰ ⴱⴷⴰⵏⵜ ⵜⴰⵡⵓⵔⵉ ⵏⵏⵙⵏⵜ. ⵜⴰⵎⵣⵡⴰⵔⵓⵜ, ⵜⵙⵔⵔⵓ, ⵜⵚⵚⵓⵏⵏⵓⴹ ⵜⴰⵙⵖⴰⵍⵜ; ⵜⵉⵙ ⵙⵏⴰⵜ, ⵜⵙⵙⵓⴼⴼⴰ ⴰⴼⵉⵍⵓ, ⵜⵉⵙ ⴽⵕⴰⴹⵜ, ⵜⵚⵚⵓⵏⵏⵓⴹ ⵉⵜ ⵜⵟⵟⴼ ⵉⵜ ⵙ ⵢⵉⵎⵣ ⵙ ⵏⵏⵊ ⵉ ⵜⴷⴰⴱⵓⵜ. ⵉⵡⵟⵟⴰ ⴷⵉ ⵜⵎⵓⵔⵜ ⴰⵄⵓⵔⵔⵉⵛ ⵏ ⵉⴼⵉⵍⴰⵏ ⴷ ⵉⵣⴷⴰⴷⵏ, ⴰⴽⴷ ⴽⵓ ⵉⵊⵊ ⵏ ⵜⵛⵜⵉ ⵙ ⵢⵉⵎⵣ. ⵜⴻⵜⵜⴰⴷⴼ ⴷ ⴽⵓ ⵜⵡⴰⵍⴰ ⵜⴳⵍⵍⵉⴷⵜ, ⵜⵙⵏⵓⴼⴼⵓⵔ ⵜⵔⴱⴰⵜ ⵜⵉⵎⵙⵔⵓⵜⵉⵏ, ⵜⵙⵙⴽⴰⵏ ⴰⵙ ⵜⴰⵡⵓⵔⵉ ⵉ ⵖⴰ ⵜⴳⴳ ⵄⴰⴷ, ⵉⵙⵙⵓⵙⵎ ⵜⵜ ⵍⵃⴰⵍ ⵉ ⵜⴳⵍⵍⵉⴷⵜ. ⴰⵍ ⵎⴰⵏⵉ ⵜⵙⵙⵅⵡⴰ ⴰⵅⵅⴰⵎ ⴰⵎⵣⵡⴰⵔⵓ, ⵜⵄⴷⵓ ⵖⵔ ⵡⵉⵙ ⵙⵉⵏ, ⴷ ⵡⵉⵙ ⴽⵕⴰⴹ, ⴰⵍ ⵎⴰⵏⵉ ⵜⵙⴰⵍⴰ ⵎⴰⵕⵕⴰ ⵉⵅⵅⴰⵎⵏ. ⵏⵏⴰⵏⵜ ⴰⵙ ⵜⵎⵖⴰⵔⵉⵏ ⵏⵏⵉ ⵉ ⵜⵔⴱⴰⵜ: " ⵓⵔ ⵜⵜⴻⵜⵜⵓ ⴰⵡⴰⵍ ⵉ ⴷⴰⵏⵖ ⵜⵡⵛⵉⴷ, ⵃⵎⴰ ⴰⴷ ⵜⵉⵍⵉⴷ ⵎⵍⵉⵃ ". ⴰⵍ ⵎⴰⵏⵉ ⵉ ⴷⴰⵙ ⵜⵙⵙⴽⵏ ⵜⵔⴱⴰⵜ ⵉ ⵜⴳⵍⵍⵉⴷⵜ ⵉⵅⵅⴰⵎⵏ ⵅⵡⴰⵏ ⴷ ⵜⴹⵓⴼⵜ ⵉ ⵙⵔⵡⵏⵜ, ⵡⵡⵜⵉⵏⵜ ⴰⵙⵙ ⵏ ⵜⵎⵖⵔⴰ. ⵜⵓⵖⴰ ⵉⴷⴷⵔ ⵓⴳⵍⴷⵓⵏ ⴷⵉ ⵜⵓⵎⵔⵜ ⴰⵍ ⵎⴰⵏⵉ ⵖⴰⵔⵙ ⵉⵛⵜ ⵏ ⵜⵎⵟⵟⵓⴹⵜ ⵜⵎⵃⴹ, ⵜⴼⵙⵓⵙ, ⵉⴱⴷⴰ ⵉⵜⵜⵅⵙ ⵉⵜⵜ ⴰⵟⵟⴰⵚ. - " ⵖⴰⵔⵉ ⴽⵕⴰⴹ ⵏ ⵉⵙⵙⵉⵙ ⵏ ⵄⵣⵉⵣⵉ ", ⵜⵏⵏⴰ ⴰⵙ, " ⴳⴳⵉⵏⵜ ⴷⴰⵢⵉ ⴰⵊⵎⵉⵍ, ⵓⵔ ⵣⵎⵎⵔⵖ ⵓⵔ ⵅⴰⴼⵙⵏⵜ ⵜⵜⵖⵔⵖ ⵖⵔ ⵜⵎⵖⵔⴰ ⵉⵏⵓ; ⵙⵙⵓⵔⴼ ⴰⵢⵉ ⴰⴷ ⴽⵉⴷⵏⵖ ⵇⵇⵉⵎⵏⵜ ⵅⴼ ⵜⵥⵡⴹⴰ ". ⵅⵙⵏ ⴰⵙ ⵜⴳⵍⵍⵉⴷⵜ ⴷ ⵓⴳⵍⴷⵓⵏ ⵎⵉⵏ ⵣⵣⴰⴳⵙⵏ ⵜⴻⵜⵜⵔ ⵜⵔⴱⴰⵜ ⵏⵏⵉ. ⴰⵙⵙ ⵏ ⵜⵎⵖⵔⴰ, ⵓⵙⵉⵏⵜ ⵉ ⴷ ⴽⵕⴰⴹⵜ ⵏ ⵜⵎⵖⴰⵔⵉⵏ, ⵏⵢⵉⵏⵜ ⴷⴳ ⵢⵉⵊⵊ ⵏ ⵓⴽⴰⵕⵕⵓ ⵉⵛⵏⴰ, ⵜⵏⵏⴰ ⴰⵙⵏⵜ ⵜⵙⵍⵉⵜ: " ⴱⵔⵔⴽⴰⵜ ⵣⵣⴰⵢⴽⵏⵜ ⵉⵙⵙⵉⵙ ⵏ ⵄⵣⵉⵣⵉ ". - ⴰⵀⵀⵀ! ⵉⵏⵏⴰ ⴰⵙ ⵓⴳⵍⴷⵓⵏ, ⵓⵔ ⵃⵍⵉⵏⵜ ⵜⵎⵖⴰⵔⵉⵏ ⴰ ⵉ ⴷⴰⵎ ⵉⵜⵜⵄⵏⴰⵏ. ⵉⵏⵏⴰ ⴰⵙ ⵉ ⵜⵏⵏⵉ ⵓⵎⵉ ⵖⴰ ⵉⵍⵍⴰ ⵓⴹⴰⵕ ⴰⴱⴰⵍⴰⵃ: " ⵎⴰⵢⵎⵎⵉ ⵖⴰⵔⵎ ⴰⴹⴰⵕ ⴰ ⴰⴱⴰⵍⴰⵃ? ⵜⵏⵏⴰ ⴰⵙ: " ⴰⵍ ⵎⴰⵏⵉ ⵉ ⵟⵟⵏⴹⵖ ⵜⴰⵙⵖⴰⵍⵜ, ⴰⵍ ⵎⴰⵏⵉ ⵉ ⵟⵟⵏⴹⵖ ⵜⴰⵙⵖⴰⵍⵜ! " ⵉⵏⵏⴰ ⴰⵙ ⵉ ⵙⵏⴰⵜ: " ⵎⴰⵢⵎⵎⵉ ⵖⴰⵔⵎ ⴰⵟⵏⵛⵉⵛ ⴰ? ⵜⵏⵏⴰ ⴰⵙ: " ⴰⵍ ⵎⴰⵏⵉ ⵉ ⵜⵜⵙⵙⵓⴼⴼⵉⵖ ⴰⴼⵉⵍⵓ, ⴰⵍ ⵎⴰⵏⵉ ⵉ ⵜⵜⵙⵙⵓⴼⴼⵉⵖ ⴰⴼⵉⵍⵓ! " ⵉⵙⵙⵇⵙⴰ ⵜⵉⵙ ⴽⵕⴰⴹⵜ: " ⵎⴰⵢⵎⵎⵉ ⵉⵎⵣ ⵏⵏⵎ ⴷ ⴰⵎⵇⵇⵔⴰⵏ? ⴰⵍ ⵎⴰⵏⵉ ⵉ ⵚⵚⵓⵏⵏⵓⴹⵖ ⴰⴼⵉⵍⵓ, ⴰⵍ ⵎⴰⵏⵉ ⵉ ⵚⵚⵓⵏⵏⵓⴹⵖ ⴰⴼⵉⵍⵓ! " ⵉⴳⴳⵯⴷ ⵓⴳⵍⴷⵓⵏ, ⵉⵏⵏⴰ ⴰⵙ: " ⵣⴳ ⵡⴰⵙⵙ ⴰ ⴷ ⵜⵙⴰⵡⵏⵜ ⵜⴰⵎⵖⴰⵔⵜ ⵉⵏⵓ ⵉⵛⵏⴰⵏ ⵓⵔ ⵜⵃⵉⴷⵉ ⵛⴰ ⵏ ⵓⵥⵟⵟⴰ ". ⴰⵎⵎⵓ ⵉⵙⵙⵀⵏⴰ ⵜⵜ ⵣⴳ ⵜⵡⵓⵔⵉ ⴰ ⵜⴰⵏⵎⵎⴰⵔⵓⵜ.